નવાઈ તો એ વાતની છે કે કોઈકની ઉછી-ઉધારી કરીને ડોક્ટર બનનાર પણ કોઈનું બીલ ઉધાર રાખતા નથી ! આમ ઉપકારનો બદલો ઉપકારથી વાળવાની તક જતી કરીને ‘સજ્જન’નું બહુમાન મેળવવાનું પણ ચૂકી જાય છે ! અલબત્ત, ‘ઉધાર’ એ વ્યાપાર સાથે સંકળાયેલો શબ્દ છે. ડોકટરનું ક્ષેત્ર ‘સેવાધર્મ’ અંતર્ગત આવે છે. આથી પૂરવઠો વધે તો ભાવ ઘટે અથવા અછત વધે તો ભાવવૃદ્ધિ થાય એવા નિયમો તેને લાગુ પડતા નથી. ધર્મમાં જેમ મંદિરો વધે છે, ભગવાનો વધે છે, ભક્તો વધે છે, પૂજારીઓ વધે છે, ભિખારીઓ વધે છે – આમ બધું જ વધ્યાં જ કરે છે તેમ આ ક્ષેત્રમાં પણ દવાખાનાઓ વધે છે, ડૉક્ટરો વધે છે, દવાની ફેકટરીઓ વધે છે, દવાઓ વધે છે, દર્દો વધે છે, દર્દીઓ વધે છે, ઑપરેશનો વધે છે અને ડૉક્ટરોની ફી પણ વધ્યાં જ કરે છે ! આ જ બતાવે છે કે ડૉક્ટરોનું ક્ષેત્ર વ્યાપાર નથી, ધર્મ છે…..! તો પછી તેઓ ઉધાર શરૂ કરે એવી આશા રાખવી એ આપણું અજ્ઞાન છતું કરે છે !